b'\n_START_ARTICLE_\nFriedrich Wilhelm Ederberg\n_START_PARAGRAPH_\nFriedrich Wilhelm Ederberg (30. juuni 1859 \xe2\x80\x93 2. mai 1939 Tartu) oli praost ja Eesti \xc3\xa4rkamisaja tegelane. Ta oli tegev Eesti Kirjameeste Seltsis ja Eesti Aleksandrikooli peakomiteees. Ederberg oli esimese eesti korporatsiooni Vironia (registreeritud Eesti \xc3\x9cli\xc3\xb5pilaste Seltsina) asutajaid aastatel 1881\xe2\x80\x931883.\n_START_SECTION_\nElulugu\n_START_PARAGRAPH_\nEderberg \xc3\xb5ppis aastatel 1872\xe2\x80\x931879 Tallinna Kubermangug\xc3\xbcmnaasiumis ja 1879\xe2\x80\x931883 Tartu \xc3\xbclikoolis usuteadust. 1884. aastal sooritas ta Riias konsistooriumieksami. Prooviaasta oli ta Ernst Sokolovski juhendamisel V\xc3\xa4ndra Martini koguduses. \xc3\x95petajaks ordineeris ta 23. juunil 1885 P\xc3\xa4rnu Nikolai kirikus kindralsuperintendent Heinrich Girgensohn._NEWLINE_Aastatel 1885\xe2\x80\x931902 oli Ederberg Saaremaal Kaarma koguduse \xc3\xb5petaja, Kaarma \xc3\xb5petajate seminari direktor ja usuteaduse \xc3\xb5petaja. Seej\xc3\xa4rel teenis ta aastatel 1902\xe2\x80\x931927 Kambja kogudust. Aastatel 1919\xe2\x80\x931926 oli Ederberg V\xc3\xb5ru ja 1926\xe2\x80\x931928 Valga praostkonna praost.\n_START_SECTION_\nIsiklikku\n_START_PARAGRAPH_\nTema esimene abikaasa Julie Wilhelmine Ederberg (neiup\xc3\xb5lves Elens; 1861\xe2\x80\x931897) oli Saaremaa esimene naisluuletaja. Abielust s\xc3\xbcndis viis last, sealhulgas poeg Hermann Johannes Ederberg (Hargla ja Koeru koguduse \xc3\xb5petaja)._NEWLINE_7. augustil 1897 abiellus ta Lydia Thomsoniga (1878\xe2\x80\x931951). Laulataja oli pruudi vend Konstantin Thomson. Sellest abielust s\xc3\xbcndis poeg Bruno Ederma (L\xc3\xa4\xc3\xa4ne-Nigula ja Rakvere Kolmainu koguduse \xc3\xb5petaja)._NEWLINE_Tema t\xc3\xa4dipoeg Heinrich Bauer oli haridustegelane ja koolijuht, Eesti Vabariigi haridusminister Konstantin P\xc3\xa4tsi esimeses valitsuses (1921\xe2\x80\x931922) ning Riigikogu II koosseisu liige (1923\xe2\x80\x931926).\n_START_SECTION_\nTunnustused\n_START_PARAGRAPH_\n1939 \xe2\x80\x93 Eesti Punase Risti III klassi teenetem\xc3\xa4rk'